NEUVOSTON PÄÄTÖSLAUSELMA,

annettu 14 päivänä helmikuuta 2000,

intermodaalisuuden ja intermodaalisten tavarankuljetusten edistämisestä Euroopan unionissa

(2000/C 56/01)

EUROOPAN UNIONIN NEUVOSTO, joka

(1) PANEE TYYTYVÄISENÄ MERKILLE komission lokakuussa 1999 antaman tiedonannon intermodaalisuudesta ja intermodaalisista tavarankuljetuksista Euroopan unionissa sekä siihen sisältyvän tiedonannon edistymisestä kesäkuun 1997 toimintaohjelman toteuttamisessa.

(2) TOTEAA tyytyväisenä, että useimmat toimintaohjelman hankkeista on käynnistetty, ja kannustaa komissiota jatkamaan toimintaohjelman toteuttamista.

(3) KATSOO, että toimivat ja logistiikaltaan tehokkaat tavarankuljetusjärjestelmät edistävät taloudellisen toiminnan kehittämistä yhteisössä yhteisön kansalaisten ja yritysten edun mukaisesti.

(4) HYVÄKSYY komission asettaman tavoitteen, jonka mukaan kehitetään intermodaalinen tavarankuljetusjärjestelmä eli eri kuljetustyyppien optimaalinen yhdistäminen, joka mahdollistaa kuljetusjärjestelmän tehokkaan ja kustannustehokkaan käytön saumattomien asiakasta palvelevien ovelta ovelle -kuljetusten myötä samalla kun kannustetaan liikenteen harjoittajien välistä kilpailua.

(5) PALAUTTAA MIELIIN, että 6 päivänä lokakuuta 1999 vahvistetussa neuvoston strategiassa ympäristönäkökohtien ja kestävän kehityksen huomioon ottamiseksi liikennepolitiikassa "neuvosto korostaa, että vielä on edistyttävä erityisesti ... intermodaalisen liikenteen ja yhdistettyjen kuljetusten ... intermodaalisten kuljetusyksikköjen standardoinnin ja yhdenmukaistamisen ... kehittämisessä (sekä) lisättävä satamien ja muiden intermodaaliterminaalien ja rautateiden palvelujen kilpailukykyä ja laatua esimerkiksi telematiikan runsaammalla käytöllä ... (ja tutkittava) erilaisia vastuujärjestelmiä".

(6) KOROSTAA samassa strategiassa määritettyä tarvetta "analysoida edelleen kuljetusten (kysynnän) suhdetta seuraaviin tekijöihin ... teollisen tuotannon ja palvelujen järjestäminen (maailmanlaajuistuminen, markkinasääntelyn poistaminen, JIT-logistiikka, sähköinen kaupankäynti)" tarkoituksena kehittää toimintaa, joka on kestävän liikenteen yleisen tavoitteen mukainen.

(7) KOROSTAA JÄLLEEN päättäneensä vakaasti edistää liikennemuotoja, jotka tukevat kestävää liikennettä, erityisesti rautatieliikennettä, lyhyen matkan merikuljetuksia ja sisävesiliikennettä; PALAUTTAA MIELIIN tältä osin Euroopan rautatiealan elvyttämisestä 6 päivänä lokakuuta 1999 antamansa päätelmät, joissa viitataan muun muassa Euroopan laajuisen rautateiden tavarakuljetusverkon (TERFN) perustamiseen, sekä lyhyen matkan merikuljetuksista 11 päivänä maaliskuuta 1996 annetun neuvoston päätöslauselman(1), 18 päivänä kesäkuuta 1997 annetut neuvoston päätelmät ja lyhyen matkan merikuljetusten edistämisestä 14 päivänä helmikuuta 2000 annetun neuvoston päätöslauselman(2).

(8) MUISTUTTAA, että on tärkeää tarkistaa asiaan liittyvää yhteisön säännöstöä ja tutkia, kehittää ja esitellä intermodaalisia kuljetuksia, sekä panee tyytyväisenä merkille tämän alan tutkimusten aseman päätöksellä N:o 182/1999/EY(3) perustetun viidennen TTK-puiteohjelman keskeisimpien toimien joukossa.

(9) PYYTÄÄ kaikkia asianosaisia osapuolia toimimaan aktiivisesti järkevän ja toimivan markkinaympäristön luomiseksi intermodaalisille kuljetuksille, jotta intermodaalisuus voidaan mahdollisuuksien mukaan tarjota toteuttamiskelpoisena ja ympäristöystävällisenä vaihtoehtona yksinomaisten maantiekuljetusten sijaan.

(10) TOTEAA, että tulevassa työskentelyssä on keskityttävä tunnistamaan esteet, jotka heikentävät intermodaalisten kuljetusten kilpailuvalmiutta markkinoilla.

(11) KEHOTTAA komissiota jatkamaan ja tehostamaan yhteistyössä jäsenvaltioiden kanssa työskentelyään yhdistettyjen kuljetusten ja muiden intermodaalisten kuljetusten, edistämiseksi erityisesti:

a) ottamalla intermodaalisuus huomioon Euroopan laajuisia liikenneverkkoja (TEN-T) tarkistaessaan viittaamalla konkreettisiin toimiin kestävän liikenteen edistämiseski, kuten:

- luomalla uusia välineitä, joilla voidaan arvioida suunniteltujen infrastruktuurien ja toimien kelpoisuutta siirtämään osa maantiekuljetusten kysynnästä ympäristöystävällisempien kuljetusmuotojen suuntaan,

- vähentämällä intermodaalisuuden esteitä, myös esteitä Euroopan laajuisen rautateiden tavaraliikenneverkon (TERFN) yhteydessä,

- kehittämällä ja tekemällä mahdollisimman toimiviksi intermodaalisten kuljetusten terminaaleja;

b) ottamalla intermodaalisuus huomioon yhtäläisten toimintaolosuhteiden luomiseksi liikenteen alan markkinoilla antaessaan vuonna 2000 ehdotuksen tuen myöntämisestä rautatie- ja sisävesiliikenteeseen 4 päivänä kesäkuuta 1970 annetun neuvoston asetuksen (ETY) N:o 1107/70(4) tarkistamiseksi yhdistetyille kuljetuksille myönnettävän tuen osalta;

c) kytkemällä tietoyhteiskunta Euroopan liikennejärjestelmään esimerkiksi antamalla ehdotuksia avoimen tietoliikennearkkitehtuurin luomiseksi tiedonsiirtoa ja liikenteen telematiikkaa varten;

d) vaikuttamalla osaltaan kuljetusliikkeiden ja intermodaalisen liikenteen harjoittajien käyttöön tarkoitetun avoimen ja tehokkaan reaaliaikaisen tieto- ja toimitusjärjestelmän toteuttamiseen;

e) jatkamalla yhdessä jäsenvaltioiden, teollisuuden ja asiaankuuluvien kansainvälisten järjestöjen kanssa pyrkimyksiään edistää asianmukaisen vastuujärjestelmän luomista kyseisellä alalla muun muassa tarkastelemalla intermodaalisen liikenteen mahdolliseen vastuujärjestelmään liittyviä näkökohtia ja esittämällä selvityksen yleisesti hyväksytyn intermodaalisen vastuujärjestelmän puuttumisen seurausten taloudellisesta analyysista sekä alan toimijoiden kanssa parhaillaan suoritettavasta intermodaalisen liikenteen vastuujärjestelmän erilaisten ratkaisujen oikeudellisten ja taloudellisten hyötyjen tarkastelusta;

f) esittämällä tiedonannon liikenteen alalla toteutettavasta esikuva-analyysista ja kehittämällä keskeisimpiä suorituskyvyn osoittimia tavarankuljetusten intermodaalisuutta varten; osoittamalla tässä yhteydessä intermodaalista liikennettä koskevien hankkeiden mahdollisen kustannustehokkuuden ja julkaisemalla esimerkkejä ja tietoja parhaista käytänteistä ottaen erityisesti huomioon yhdistettyjen kuljetusten kokeiluhankkeista (PACT) ja viidennen TTK-puiteohjelman eri hankkeista saadut kokemukset;

g) kohdistamalla, ehdottaessaan liikenteen alalla toteutettavia toimenpiteitä, toimenpiteitä logistiikka- ja liikennejärjestelmään kokonaisuudessaan eikä ainoastaan yksittäisiin liikennemuotoihin keskittyen muun muassa kuljetusyksikköjä koskevien standardien yhdenmukaistamiseen sekä tekniikkoihin edullisempaa, tehokkaampaa ja ympäristöystävällisempää tavarankuljetusten käsittelyä varten esittämällä tätä varten tiedonannon toimitusketjun hallinnasta, logistiikasta ja intermodaalisesta liikenteestä vuoden 2001 loppuun mennessä;

h) suunnittelemalla asianmukaisia jatkotoimia PACT-ohjelmalle keskittyen innovatiivisiin hankkeisiin;

i) ulottamalla intermodaalisuutta koskeva toimintaohjelma yhtenäisempiin älykkään liikennejärjestelmän sovelluksiin, sähköisen kaupankäynnin sovelluksiin ja esittelyhankkeisiin; ja

j) tukemalla intermodaalista liikennettä koskevien tutkimus- ja kehityshankkeiden merkitystä TTK-puiteohjelmissa.

(12) KEHOTTAA hakijamaita noudattamaan edellä esitettyjä tavoitteita ja toimia laatiessaan kansallisia ja paikallisia strategioita.

(13) AIKOO seurata säännöllisesti intermodaalisuuden ja intermodaalisten tavarankuljetusten kehitystä Euroopan unionissa.

(14) KEHOTTAA komissiota toimittamaan neuvostolle vuonna 2001 seuraavan kertomuksensa intermodaalisuuden ja intermodaalisten tavarankuljetusten edistymistä Euroopan unionissa mahdollisine ehdotuksineen.

(1) EYVL C 99, 2.4.1996, s. 1.

(2) Ks. tämän virallisen lehden sivu 1.

(3) EYVL L 26, 1.2.1999, s. 1.

(4) EYVL L 130, 15.6.1970, s. 1, asetus sellaisena kuin se on viimeksi muutettuna asetuksella (EY) N:o 543/97 (EYVL L 84, 26.3.1997, s. 6).